Zapisnik s sestanka komisije RZS za pravna vprašanja (KPV), 

ki se je sestala 20. 12. 2017

	Ribiška zveza Slovenije
	telefon:
	01 256 12 94

	
	Tržaška cesta 134
	telefaks:
	01 256 12 95

	
	1000    Ljubljana
	e- naslov:
	info.rzs@ribiska-zveza.si


ZAPISNIK 

3. sestanka komisije RZS za pravna vprašanja

v tem mandatu

Sestanek je bil v ponedeljek 21. maja 2018 z začetkom ob 16.00 uri v pisarni Ribiške zveze Slovenije, Ljubljana, Tržaška cesta 134.

Prisotni:
- k o m i s i j a :
Peter SOLAR (predsednik komisije) ter člani: Franc POLIČ, Jože CEPEC, Matej VORŠIČ;
- drugi vabljeni:
- drugi vabljeni: mag. Igor Miličić (sekretar);

Opravičili:
dr. Miroslav Žaberl (predsednik).
SKLEPČNOST:
Od štirih so prisotni štirje člani komisije. Sestanek je sklepčen. 

Dnevni red:
1. Pregled zapisnikov 2. in 3. seje ter poročilo o realizaciji sklepov.
2. Realizacija programa dela komisije v prvih štirih mesecih.
3. Sprememba zakonodaje s področja varstva osebnih podatkov (Splošna uredba, ZVOP-2).
4. Zakon o nevladnih organizacijah.
5. Pobuda za začetek postopka ocene ustavnosti in zakonitosti Pravilnika o klasifikaciji vrst posebne rabe vode – sklep o zavržbi.
6. Zahteva za uskladitev statuta RD Vevče.
7. Razno.
Dnevni red je bil sprejet soglasno.
AD 1

Pregled zapisnika 2. seje in poročilo o realizaciji sklepov.

Predsednik komisije P. Solar je povedal, da je večina sklepov zapisnika 1. seje komisije realiziranih. Sklep 2 glede tožbe države zaradi kormoranske škode na ribjem življu ostaja še nadalje v reševanju, upoštevaje razvoj dogodkov v zvezi z reševanjem problematike kormorani-ribe. V primeru Kemis in škode na ribah ( RD Vrhnika – vodotoki Tojnica, Ljubljanica) je bila RZS vabljena kot stranka v postopku.
Sprejet je bil: 
Sklep 1: prisotni člani komisije so soglasno potrdili zapisnika in poročilo  o realizaciji sklepov.
AD 2
Realizacija programa dela komisije v prvih štirih mesecih

a) Skupina za HE.
P. Solar pripravi predlog sklepa, naloga je v realizaciji.
b) Vprašanje implementacije Evropske vodne direktive.
M. Voršič – ima veliko kontaktov, predvidoma jeseni delovni sestanek s predstavniki NVO (navezal kontakte z Društvom za preučevanje rib Slovenije (DPRS), Alpe Adria Green, verjetno tudi DOPPS). 
Identificiran je konkreten pravni problem, ki je nespoštovanje zakonodaje na primeru gradnje  hidroenergetskih objektov - kdaj NVO dobi status stranskega udeleženca.  Sodbe na evropski ravni o tem še niso našli, ima pa DPRS velike težave s pridobivanjem podatkov. Vprašanje je, ali slovenska zakonodaja sploh sledi novi sodbi ali pa je potrebno novelirati zakon, da se omogoči sodelovanje NVO v postopkih odločanja o posegih v okolje. EIR sistem za spremljanje implementacij evropske zakonodaje je zelo pomemben, cilj vseh NVO pa je priti v postopek v fazi priprav posegov v okolje.
c) Usposabljanje NO za RD.
Usposabljanje je izvedel F. Polič. Udeležba RD je bila zadovoljiva, Polič ugotavlja problem, da društveno življenje zaostaja za predpisi, starejša generacija vodstev RD finančnih pravil ne pozna najbolje. Splošni odzivi udeležencev so bili pozitivni.
d) Vprašanje usposabljanja o škodnih dogodkih na okolju
Vse RD in ZRD smo pisno in ustno na skupščini RZS seznanili o brezplačnih delavnicah glede usposabljanj o škodnih dogodkih v naravnem okolju, ker je to zelo aktualna tema za ribiče. J. Cepec je bil na tem usposabljanju in poroča, da je bilo zelo kvalitetno pripravljeno. Sekretar RZS pridobi informacije od RD pred poletnimi počitnicami, koliko predstavnikov RD se je dejansko udeležilo teh usposabljaj.
e) Realizacija pobud MKGP – MOP s strani RZS.
Vse pobude so v fazi reševanja.
f) Inšpekcijski pregled RZS s strani  Informacijskega pooblaščenca.
Vsi inšpekcijski pregledi (informacijski pooblaščenec RS, delovna inšpekcija RS ) so bili opravljeni, RZS je realizirala vse določene ukrepe s strani inšpektorjev,  čakamo formalno pisno odločbo o zaključku postopka (za informacijskega pooblaščenca), pozitivno odločbo delovne inšpekcije smo pridobili. Predsednik KPV P. Solar ugotavlja, da je na tem področju RZS solidno organizirana. 
g) Spremljanje predpisov s področja narave in splošnih predpisov.
Sprejemanje novega Zakona o varstvu osebnih podatkov – se obravnava po posebni točki d. reda komisije KPV.
h) Neposredna pomoč RD.
Je v rednem reševanju. Naloge se razdelijo med F. Poličem in P. Solarjem, odgovore RD posreduje strokovna služba.
i) Sodelovanje s PIC in odvetnikom Stuškom.
Solar ugotavlja, da sodelovanje s PIC poteka dobro, v nekaterih primerih RD naslavljajo problematiko direktno na PIC, izvedli smo dve usposabljanji z njihovo pomočjo.   
Predsednik komisije P. Solar ugotavlja, da komisija opravlja tiste naloge, za katere se je zavezala.

Sklep 2:  člani komisije so se seznanili z realizacijo programa dela z ugotovitvijo, da komisija po vsebini kot po rokih realizacije sledi zastavljenemu cilju.  
AD 3
Sprememba zakonodaje s področja varstva osebnih podatkov (Splošna uredba, ZVOP-2)

Povzetek razprave: novost – RZS zaradi izvajanja javnih pooblastil sodi v javni sektor. Pravilnik RZS o varstvu  osebnih podatkov (nadalje OP) velja, v kolikor ni v nasprotju s Splošno uredbo o varstvu OP, ki nastopi 25. 5. 2018. Na sestanku je bilo ugotovljeno, da naš pravilnik ni v nasprotju z omenjenim aktom, zato Pravilnik RZS o VOP velja in ga je treba še naprej spoštovati. P. Solar vidi našo glavno šibkost v premajhnem poudarjanje pouka in pravic članov pri VOP na ravni RD, kar pa ne izključuje možnosti, da te pravice člani uveljavljajo. Problem je tudi pri znatnem delu starejših članov v RD, ki nimajo podpisanih  ustreznih privolitev, ker ne prihajajo v RD in realizirajo to člansko obveznost. 
Novi zakon o varstvu osebnih podatkov (ZVOP-2) še ni sprejet in je v normalni proceduri. ZVOP-2 predvideva, da bo Informacijski pooblaščenec dal ustrezne usmeritve. Ko bodo te podane, se izvrši sprememba internih aktov RZS in RD, predviden rok je eno leto. 
.
Vprašanje roka hranjenja / trajnosti podatkov v bazi Klen. Podatke, ki niso ažurno rabljeni (vsaj 5 let)  je potrebno zamrzniti. Problem je pri umrlih članih v RD, kjer je predlog, da bi do podatkov umrlih dostopala samo strokovna služba RZS, ker je drugače možen očitek o nesorazmernem obsegu podatkov. Umrlega člana se ne pokaže več na lokalni ravni, arhiv pa je lahko trajen razen ob izrecni osebni privolitvi izbrisa.

Tudi na ravni RZS bo potrebno poenotiti podatke, saj  imamo danes sedem zbirk osebnih podatkov, za to ne more biti več podlaga le številka članske izkaznice.
Po razpravi sta bila sprejeta:
Sklep 3: komisija je soglasno ugotovila, da v tem trenutku ni potrebno spreminjati Pravilnika RZS o varstvu osebnih podatkov. S spremembo internih pravilnikov RZS glede osebnih podatkov se počaka, dokler ni dokončno sprejeta ustrezna zakonodaja na državni ravni.
Sklep 4: P. Solar in  I. Miličić pripravita osnutek nove skupne zbirke osebnih podatkov do konca l. 2018. 

AD 4
Zakon o nevladnih organizacijah.
Povzetek razprave:  pripravljen je nov zakon, zato se postavlja vprašaje, kaj o tem sporočiti RD, ZRD in RZS.
F. Polič je bil zadolžen za pregled gradiva in je poročal – 5. poglavje zakon društva se črta; društva v javnem interesu. Posebej je črtan način prisilne poravnave. Vsa društva, ki imajo na podlagi zakona podeljen stratus, velja ta status do veljavnosti nove odločbe. Nima še pripravljenega osnutka obvestila za  RD in ZRD.

P. Solar – društev, ki delajo v javnem interesu, ni več. So nevladne organizacije, ki so lahko društvo, ustanova, zavod ipd.. Podani so novi pogoji, kako se uveljavi nevladna organizacija, in kako se pridobi status delovanja v javnem interesu. Za RD je pomembna dikcija o nepridobitnosti in neprofitnosti (kam gre denar če društvo preneha). Na ravni RZS imamo to vprašanje rešeno v vzorcu statuta za RD. Potrebno pa je imeti opredeljeno dejavnost v javnem interesu, opredeljeno v statutu organizacije. 
V razpravi je bila izpostavljena problematika poročanja z RD.
Sprejet je bil:
Sklep 5: F. Polič preveri obstoječ statut RZS in vzorec statuta za RD, če imamo dejavnost v javnem interesu dovolj dobro definirano, ali je potrebna dopolnitev. P. Solar pripravi informacijo - dopis za RD.
AD 5
Pobuda za začetek postopka ocene ustavnosti in zakonitosti Pravilnika o klasifikaciji vrst posebne rabe vode – sklep o zavržbi. 
Povzetek razprave: gre za vprašanje vodnih pravic. V postopku RZS ni mogla izkazati pravnega interesa, zato je Ustavno sodišče izdalo sklep o zavržbi. Potrebno bo pripraviti/usposobiti RD na pritožbeni postopek do Ustavnega sodišča RS in jim hkrati dopovedati, da morajo postopek izvajati sami. V razpravi je bilo posebej izpostavljeno dejstvo dokončnosti rokov in njihovih posledic za tiste RD, ki so pritožbene roke zamudile.  RZS v nekaterih primerih ne more biti stranka v postopku in delati namesto RD, smo pa poskušali pomagati RD in smo vsaj dobili nakazano pravno pot, kako naj RD rešujejo probleme v zvezi plačevanja vodnih povračil.
Po razpravi je bil sprejet

Sklep 6: komisija se je seznanila s sklepom o zavržbi pobude RZS za začetek ocene ustavnosti in zakonitosti Pravilnika o klasifikaciji vrst posebne rabe vode. Na podlagi vsebine omenjenega sklepa se RD svetuje ustrezen postopek pri reševanju problematike plačevanja vodnih povračil.
AD 6
Zahteva za uskladitev statuta RD Vevče.
Problem predstavil M. Voršič – statut je potrebno uskladiti po zahtevah pravne službe Upravne enote Ljubljana, pri čemer je posebej izpostavil nujo, da se statut sprejme zaradi novega urejanja volitev v funkcije RD, ki bi bile izvedene naslednje leto. Voršič je pripravil vse spremembe v kontaktu s pravnico UE. Le-ta je zahtevala opredelitev mladoletnih oseb in ureditev njihovega statusa poslovnih sposobnosti oz. volitev prek skrbnika –člani komisije se strinjajo, da je podan predlog napačen. Člani komisije so razpravljali  o vprašanju poslovne sposobnosti mladoletnikov in vprašanju, ali se ta dikcija izbriše tudi iz vzorca statuta za RD. Polič je izpostavil negativno prakso vezano na skrbnike mladoletnih članov in volitve na skupščinah RD. 
Sprejet je bil 

Sklep 7: komisija se je seznanila s pravnimi zahtevami UE za uskladitev statuta RD Vevče. Člani komisije ugotavljajo, da ni potrebe po spreminjanju določil v vzorčnem statutu za RD.  
AD 7

Razno.
· Pobuda NVOTR za novelizacijo Zakona o preprečevanju pranja denarja.
Skupina nevladnih organizacij za trajnostni razvoj, ki mu letos koordinira RZS, je podala pobudo na Urad za preprečevanja denarja, da se Register dejanskih lastnikov avtomatsko polni iz poslovnega registra  – komisija se je seznanila s pobudo in bo preučila odgovor Urada.
· Vprašanji RD Radlje – predsednik M. Ješovnik (odstop od mandata v UO RD, vprašanje usposobljenosti funkcionarjev RD).
P. Solar prebral vprašanje, končni odgovor RD Radlje  bosta pripravila F. Polič in P. Solar.
Vsi sklepi so bili sprejeti soglasno. Sestanek je bil končan ob 18.00 uri.
Zabeležil:
Predsednik komisije:

mag. Igor MILIČIĆ
Peter SOLAR
Po verifikaciji predsedujočega kopije zapisnika v e- verziji prejmejo:

· člani komisije,

· člani UO,

· v zapisniku zadolženi posamezniki,

· arhiv RZS.

OPOMBA:
Strokovna služba RZS objavi zapisnik na spletnih straneh zveze po  seznanitvi na seji UO.

